b'\n_START_ARTICLE_\nShutter Island\n_START_SECTION_\nArgument\n_START_PARAGRAPH_\nDurant l\'estiu de 1954, els agents Teddy Daniels (Leonardo DiCaprio) i Chuck Aul\xc3\xab (Mark Ruffalo), s\xc3\xb3n enviats a una illa per investigar l\'estranya desaparici\xc3\xb3 d\'una perillosa assassina, pacient de l\'hospital psiqui\xc3\xa0tric Ashecliffe. Quan arriben, s\' adonen que el centre i l\'illa guarden molts secrets.\n_START_SECTION_\nComentaris\n_START_PARAGRAPH_\nDespr\xc3\xa9s del gran \xc3\xa8xit d\'Infiltrats, la cinta amb la qual finalment Scorsese va aconseguir el reconeixement de l\'Acad\xc3\xa8mia en forma de quatre Oscars, ara torna amb Shutter Island, un intens thriller en el qual torna a dirigir per quarta vegada al seu darrer actor fetitxe: Leonardo DiCaprio, que ha substitu\xc3\xaft a Robert De Niro o Harvey Keitel, els seus comodins dels anys 70 i 80. Un DiCaprio que als seus 35 anys est\xc3\xa0 comen\xc3\xa7ant a assimilar la seva carrera com a actor, la solidesa del qual deu en bona part a Scorsese. Despr\xc3\xa9s de la notorietat mundial que va aconseguir amb Titanic, els quatre t\xc3\xadtols que ha protagonitzat per al director (Gangs of New York, L\'aviador i Infiltrats) l\'han mantingut en primera l\xc3\xadnia._NEWLINE_\xc3\x89s una pel\xc2\xb7l\xc3\xadcula amb un repartiment m\xc3\xa9s que notable i basada en una novel\xc2\xb7la hom\xc3\xb2nima de Dennis Lehane, l\'autor de l\'obra que va inspirar l\'aclamada Mystic River de Clint Eastwood.\n_START_SECTION_\nProducci\xc3\xb3\n_START_PARAGRAPH_\nEls drets de la novel\xc2\xb7la Shutter Island de Dennis Lehane van ser oferits per primer cop a Columbia Pictures l\'any 2003. Com que Columbia Pictures no tenia intenci\xc3\xb3 de posar en pr\xc3\xa0ctica el projecte, Lehane va vendre\'n els drets a Phoenix Pictures. Phoenix Pictures van contractar Laeta Kalogridis i, juntament, van estar treballant en la pel\xc2\xb7l\xc3\xadcula durant un any. El director Martin Scorsese i l\'actor Leonardo DiCaprio es van sentir atrets pel projecte i tamb\xc3\xa9 s\'hi van sumar. La producci\xc3\xb3 del film comen\xc3\xa7aria, doncs, el 6 de mar\xc3\xa7 de l\'any 2008._NEWLINE_Lehane es va inspirar, per la posada en escena de la pel\xc2\xb7l\xc3\xadcula, en un hospital situat a l\'illa de Long Island, a Boston Harbor, que ja havia visitat de petit amb la seva fam\xc3\xadlia._NEWLINE_Shutter Island va ser principalment filmada a Massachusetts, i les escenes de flashback que apareixen ambientades en la Segona Guerra Mundial  van ser rodades a la localitat de Taunton, pels seus edificis antics i t\xc3\xa8trics del Whittenton Mills Complex, que servirien perfectament per recrear el camp de concentraci\xc3\xb3 de Dachau. El vell Medfield State Hospital de Medfield, tamb\xc3\xa9 a Massachusetts, va ser un altre dels escenaris clau pels rodatge. Les escenes a l\'oficina de Cawley es van rodar a la segona planta de la capella durant el vespre. Es va il\xc2\xb7luminar el lloc amb llums artificials a trav\xc3\xa9s de les finestres perqu\xc3\xa8 sembl\xc3\xa9s que era el mat\xc3\xad. l\'equip volia filmar al Worcester State Hospital, per\xc3\xb2 el fet que els edificis del voltant estiguessin en ru\xc3\xafnes per diverses demolicions va fer-ho impossible. Per a rodar l\'escena de la cabina, en canvi, es va utilitzar el Borderland State Park d\'Easton, Massachusetts. El rodatge va finalitzar el dia 2 de juliol de l\'any 2008._NEWLINE_Originalment, Shutter Island havia de ser estrenada el dia 2 d\'octubre de l\'any 2009, per\xc3\xb2 la Paramount Pictures va retrassar l\'entrega del film fins al 19 de febrer de l\'any 2010.\n_START_SECTION_\nG\xc3\xa8nere\n_START_PARAGRAPH_\nTot i ser una pel\xc2\xb7l\xc3\xadcula de drama costumista, Shutter Island t\xc3\xa9 tocs relacionats amb les pel\xc2\xb7l\xc3\xadcules del g\xc3\xa8nere negre i amb les del g\xc3\xa8nere del terror, que es podrien considerar petits homenatges a l\'obra cinematogr\xc3\xa0fica del gran director Alfred Hitchcock. Scorsese afirmava durant una entrevista que, mentre que la principal influ\xc3\xa8ncia pel personatge de Teddy Daniels va ser el personatge que Dana Andrews representava a la pel\xc2\xb7l\xc3\xadcula Laura, tamb\xc3\xa9 va ser molt influenciat per diverses pel\xc2\xb7l\xc3\xadcules de zombies de baix pressupost de la d\xc3\xa8cada dels anys 40, fetes pel director Val Lewton. L\'argument de Shutter Island presenta semblances amb la pel\xc2\xb7l\xc3\xadcula de William Peter Blatty The Ninth Configuration, aix\xc3\xad com amb el m\xc3\xadtic film expressionista alemany El gabinet del Dr. Caligari, de Robert Wiene. La Croix va recalcar que aquesta pel\xc2\xb7l\xc3\xadcula era "complexa i intrigant", treball que havia heretat de g\xc3\xa8neres tan diversos com el g\xc3\xa8nere fant\xc3\xa0stic o el detectivesc i, sobretot, del g\xc3\xa8nere del thriller psicol\xc3\xb2gic._NEWLINE_Pel que fa al final de la pel\xc2\xb7l\xc3\xadcula, quan Laeddis pregunta al Dr. Sheehan si seria millor viure com un monstre o morir com una bona persona -amb una frase que no apareix a la novel\xc2\xb7la- hi ha hagut opinions molt diverses. Segons l\'ajudant expert en psicologia de Martin Scorsese, el professor James Gilligan, de la New York University, aquestes paraules signifiquen que el protagonista se sent tan culpable que no vol seguir vivint, i que no cometr\xc3\xa0 su\xc3\xafcidi per\xc3\xb2 tampoc impedir\xc3\xa0 que els altres el matin. Dennis Lehane, per altra banda, va afirmar que ell creia que es tractava d\'un "flash momentani", un moment de lucidesa barrejat entre totes les al\xc2\xb7lucinacions del personatge.\n_START_SECTION_\nEstrena\n_START_PARAGRAPH_\nLa pel\xc2\xb7l\xc3\xadcula estava programada per ser estrenada per Paramount Pictures als Estats Units i al Canad\xc3\xa0 el dia 2 d\'octubre de 2009. Tot i aix\xc3\xad, Paramount anunciaria m\xc3\xa9s tard que la data d\'estrena seria ajornada fins al dia 19 de febrer de l\'any 2010. Aquest canvi en la data d\'estrena es va atribuir al fet que la Paramount no tingu\xc3\xa9s el pressupost necessari, al fet que Leonardo DiCaprio no hagu\xc3\xa9s estat capa\xc3\xa7 de promocionar la pel\xc2\xb7l\xc3\xadcula internacionalment i a la hip\xc3\xb2tesi que la Paramount estava esperant que l\'economia millor\xc3\xa9s del 2009 al 2010._NEWLINE_La pel\xc2\xb7l\xc3\xadcula va ser premiada al 60\xc3\xa8 Berlin International Film Festival el 13 de febrer de l\'any 2010. La distribuidora espanyola Manga Films va distribuir el film per Espanya despr\xc3\xa9s de guanyar una guerra d\'ofertes que va arribar a la quantitat de 8 milions de d\xc3\xb2lars.\n_START_SECTION_\nRebuda de la cr\xc3\xadtica\n_START_PARAGRAPH_\nA Rotten Tomatoes, Shutter Island est\xc3\xa0 valorada amb un 68% de rating, valoraci\xc3\xb3 basada en 241 cr\xc3\xadtiques, amb una mitja de 6.6 sobre 10 en puntuaci\xc3\xb3. La cr\xc3\xadtica de la mateixa p\xc3\xa0gina afirma que "segurament no es tracta de la millor obra de Martin Scorsese, per\xc3\xb2 Shutter Island representa un dels thrillers m\xc3\xa9s controvertits del director, on aquest es mostra m\xc3\xa9s desinhibit." A la p\xc3\xa0gina de Metacritic, la pel\xc2\xb7l\xc3\xadcula va rebre una puntuaci\xc3\xb3 bastant alta, de 63 punts sobre 100, basada en 37 cr\xc3\xadtiques, que indicaven "generalment valoracions favorables"._NEWLINE_Lawrence Toppman del The Charlotte Observer li va donar a la pel\xc2\xb7l\xc3\xadcula una puntuaci\xc3\xb3 m\xc3\xa0xima (4/4 estrelles), i ho va justificar dient: "Despr\xc3\xa9s de quatre d\xc3\xa8cades, Martin Scorsese s\'ha guanyat el dret de donar un tractament simple a un tema simple amb estil." Escrivint pel The Wall Street Journal, John Anderson va elogiar la pel\xc2\xb7l\xc3\xadcula, afirmant que "la pel\xc2\xb7l\xc3\xadcula requereix ser vista diverses vegades per adonar-se que es tracta d\'una obra d\'art. El seu proc\xc3\xa9s \xc3\xa9s m\xc3\xa9s important que la seva hist\xc3\xb2ria, la seva estructura t\xc3\xa9 m\xc3\xa9s import\xc3\xa0ncia que els gaireb\xc3\xa9 superficials girs del seu gui\xc3\xb3. \xc3\x89s un thriller, una hist\xc3\xb2ria de crims i una par\xc3\xa0bola de tortura psicol\xc3\xb2gica sobre la culpa col\xc2\xb7lectiva." Valorant la pel\xc2\xb7l\xc3\xadcula amb 3 etsrelles i mitja sobre 4, Rogert Ebert, del Chicago Sun-Times, va escriure: "la pel\xc2\xb7l\xc3\xadcula va sobre atmosfera, senyals ominosos, l\'erosi\xc3\xb3 de la confian\xc3\xa7a de Teddy i, fins i tot, de la seva identitat. Tot aix\xc3\xb2 est\xc3\xa0 fet amb un comandament perfecte per part de la direcci\xc3\xb3. Scorsese t\xc3\xa9 por d\'evocar i ho fa amb moltes notes."_NEWLINE_Roger Moore, del The Orlando Sentinel, que li va donar al film 2 estrelles i mitja de les quatre possibles, escrivia: "no \xc3\xa9s una pel\xc2\xb7l\xc3\xadcula dolenta, i tenint en compte que Scorsese \xc3\xa9s el millor director nord-americ\xc3\xa0 viu i com la hist\xc3\xb2ria del cinema ensenya, fins i tot Hitchcock va tenir moments no tan bons en la seva carrera. Mira-ho t\xc3\xba mateix." Dana Stevens, de Slate, va descriure la pel\xc2\xb7l\xc3\xadcula com "un film est\xc3\xa8ticament i, a vegades intel\xc2\xb7lectualment, excitant i complicat, per\xc3\xb2 no inclou els espectadors emocionalment en cap moment." La cr\xc3\xadtica de pel\xc2\xb7l\xc3\xadcules del The Washington Post Ann Hornadey la va descriure negativament com "una pel\xc2\xb7l\xc3\xadcula estranya". Finalment, A. O. Scott, del The New York Times, va escriure a la seva cr\xc3\xadtica sobre la pel\xc2\xb7l\xc3\xadcula que era "terrible".\n_START_SECTION_\nTaquilla\n_START_PARAGRAPH_\nShutter Island va aconseguir la primera posici\xc3\xb3 en la taquilla nord-americana despr\xc3\xa9s de la seva estrena, amb 41 milions de d\xc3\xb2lars, segons les estimacions dels estudis. Aquesta pel\xc2\xb7l\xc3\xadcula va suposar el major \xc3\xa8xit de taquilla pel director Martin Scorsese en tota la seva carrera. La pel\xc2\xb7l\xc3\xadcula es va mantenir en la primera posici\xc3\xb3 de taquilla tamb\xc3\xa9 durant el segon cap de setmana posterior a la seva estrena, amb un recapte de 22,2 milions de d\xc3\xb2lars. Finalment, la pel\xc2\xb7l\xc3\xadcula va obtenir uns guanys totals de 294,803,014 milions de d\xc3\xb2lars arreu del m\xc3\xb3n, i va resultar la segona pel\xc2\xb7l\xc3\xadcula amb m\xc3\xa9s guanys econ\xc3\xb2mics a nivell internacional de Martin Scorsese.\n_START_SECTION_\nEdicions a la venda\n_START_PARAGRAPH_\nShutter Island va sortir a la venda en DVD i en Blu-ray el dia 8 de juny de l\'any 2010 als Estats Units, i el dia 2 d\'agost del 2010 al Regne Unit. El llan\xc3\xa7ament al Regne Unit va constar de dues edicions: una edici\xc3\xb3 est\xc3\xa0ndard i una edici\xc3\xb3 limitada.'